
ΣΚΕΠΤΙΚΟ – ΔΙΕΠΙΣΤΗΜΟΝΙΚΟΤΗΤΑ & ΧΩΡΟΙ ΕΡΓΑΣΙΑΣ
Η διεπιστημονική προσέγγιση στον επαγγελματικό χώρο είναι απαραίτητη για την υλοποίηση πολύπλοκων έργων, πολυδάπανων και δύσκολα υλοποιήσιμων. Ως τέτοιο θα μπορούσε να αναφερθεί η κατασκευή ουρανοξυστών. Για τον σχεδιασμό και την κατασκευή τους πρέπει να συνεργαστούν για να βρεθούν λύσεις διάφορες ειδικότητες όπως Πολιτικοί Μηχανικοί, για τον στατικό σχεδιασμό και την κατασκευή του έργου, Αρχιτέκτονες Μηχανικοί για τον αρχιτεκτονικό σχεδιασμό και την τοποθέτηση του κτιρίου στο χώρο, Χημικοί για την παροχή εξειδικευμένων συμβουλών στην τεχνολογία των υλικών που θα χρησιμοποιηθούν, Γεωλόγοι για την μελέτη του εδάφους όπου θεμελιωθεί το κτίριο.

Για να εξοικειωθεί ο μαθητής με την διεπιστημονική προσέγγιση σε ένα τέτοιο πολύπλοκο επαγγελματικό πλαίσιο και για να συνειδητοποιήσει την ανάγκη συνεργασίας μεταξύ διαφόρων επιστημών και ειδικοτήτων πρέπει να έρθει αντιμέτωπος με προβλήματα που συναντώνται στην πραγματική επαγγελματική ζωή. Γι’ αυτό τον σκοπό προβάλλεται βίντεο στη τάξη όπου παρουσιάζεται η κατασκευή ενός ουρανοξύστη. Στο βίντεο παρουσιάζονται οι βασικοί συντελεστές υλοποίησης του έργου και αναφέρουν προβλήματα που χρειάστηκε να επιλύσουν για την ολοκλήρωση του. 

Μέσω του βίντεο ο μαθητής εξοικειώνεται με τον ρόλο της κάθε ειδικότητας στην κατασκευή μιας οποιαδήποτε οικοδομής και μπορεί να συνειδητοποιήσει την ανάγκη συνεργασίας για την επίλυση των δυσκολιών που παρουσιάζονται. Παράλληλα, στο βίντεο παρουσιάζονται πραγματικά προβλήματα και δυσκολίες που εμφανίστηκαν στην συγκεκριμένη κατασκευή και πως αυτά επιλύθηκαν. Μετά την προβολή του βίντεο πραγματοποιείται συζήτηση με τους μαθητές οι οποίοι καλούνται να εκφράσουν τις σκέψεις τους γύρω από το θέμα και να κρίνουν τον τρόπο που χειρίστηκαν οι επαγγελματίες που παρουσιάζονται στο βίντεο τη συνεργασία μεταξύ τους. Στην συνέχεια ζητείται από τους μαθητές να καταγράψουν τις σκέψεις τους σχετικά με την αναγκαιότητα της διεπιστημονικότητας και τους ζητείται να επιλύσουν ένα πρόβλημα σαν να ήταν οι ίδιοι μέρος της ομάδας κατασκευής του ουρανοξύστη. 

(Το βίντεο βρίσκεται στη διεύθυνση: http://youtu.be/bmyn8KoOv3A)

ΦΥΛΛΟ ΕΡΓΑΣΙΑΣ ΜΑΘΗΤΗ
Ερώτημα 1: Μπορείτε με βάση αυτά που είδατε στο βίντεο και αυτά που οι ίδιοι πιστεύετε να περιγράψετε το ρόλο του αρχιτέκτονα και του πολιτικού μηχανικού στο σχεδιασμό και τη κατασκευή κτιρίων; Είναι απαραίτητη η συνεργασία μεταξύ τους;

Ερώτημα 2: Κατά την φάση σχεδιασμού του ουρανοξύστη είχε αποφασιστεί να τοποθετηθεί ένα μπαλκόνι στο εστιατόριο του κτηρίου. Ωστόσο κατά την φάση κατασκευής ο Neil (Αρχιτέκτονας – υπεύθυνος σχεδιασμού) ζήτησε από τον Tony (Αρχιτέκτονας εργοταξίου) το μπαλκόνι να κατασκευαστεί μεγαλύτερο σε μήκος από τους αρχικούς υπολογισμούς. Ο Tony έστειλε το παρακάτω μήνυμα στην Mona (Πολιτικός μηχανικός)

Mona,

Τελικά το μπαλκόνι του εστιατορίου θα κατασκευαστεί μεγαλύτερο κατά 5 m. Γι’ αυτό θα χρειαστεί να μεγαλώσει το δικτύωμα που το στηρίζει κατά 3 ράβδους. Σου στέλνω την δύναμη που υπολόγισα οτι θα αναλαμβάνει η κάθε ράβδος (συνολικά το επιπλέον φορτίο είναι 100000kN). Θα τοποθετηθούν ράβδοι από χάλυβα με τάση διαρροής 500MPa. Μπορείς σε παρακαλώ να υπολογίσεις την διάμετρο της κάθε ράβδου που θα χρειαστεί να τοποθετήσουμε;

	Ράβδος
	Δύναμη
	Διάμετρος

	1
	50000 kN
	

	2
	30000 kN
	

	3
	20000 kN
	


Στο εργοτάξιο έχουμε διαθέσιμες ράβδους διαμέτρου 7cm. Αν χρησιμοποιήσουμε αυτές πόσες θα πρέπει να τοποθετήσουμε;

Σε ευχαριστώ

Tony

Μπορείτε να βοηθήσετε την Mona στους παραπάνω υπολογισμούς;

